ફોર્ડ ફાઉન્ડેશન જેવી સંસ્થાઓ, ચર્ચ વગેરે ભારત વિશે સતત અભ્યાસ કર્યા કરે છે. તેઓ ભારતમાં સ્વૈચ્છિક સંસ્થાઓ (એનજીઓ) ઉપરાંત “થિંક ટેંક” નામે સંગઠનોને નાણાકીય સહાય આપે છે. અમેરિકાની આવી અસંખ્ય થિંક ટેંક ભારતમાં સક્રિય છે. તેમણે ભારતમાં અનેક સ્થળે શાખાઓ ખોલી છે અને પોતાના ચશ્મા-પોતાની વિચારધારા અનુસાર ભારતનો અભ્યાસ કરે છે. સતત આપણા ઉપર કેન્દ્રિત રહેલા આ દૃષ્ટિબિંદુને ઊલટાવવો હોય અને ચીન, અમેરિકા કે અન્ય કોઈ દેશ અંગે આપણો પૂર્વપક્ષ રજૂ કરવો હોય તો આપણે આપણા ચશ્મા-આપણા દૃષ્ટિકોણને સમજવો પડશે, આપણે એ જાણવું પડશે કે આપણે કેવા તર્કનો આધાર લઈશું, માત્ર એના આધાર ઉપર જ આપણે પૂર્વપક્ષ કરી શકીશું.